નવી દિલ્હી- કોંગ્રેસ પક્ષ હાલમાં નાણાકીય કટોકટી સામે સંઘર્ષ કરી રહ્યો છે. અને તેના પરિણામે 2019ની લોકસભા ચૂંટણીમાં વડાપ્રધાન નરેન્દ્ર મોદીને હરાવવાની કોંગ્રેસની ક્ષમતા પર અસર પડી શકે છે. બ્લૂમબર્ગના એક અહેવાલમાં જણાવવામાં આવ્યું છે કે, કોંગ્રેસ પાસે આર્થિક ભંડોળની એટલી અછત છે કે, ગત પાંચ મહિનાથી કોંગ્રેસ નેતૃત્વએ અનેક રાજ્યોમાં પક્ષના કાર્યાલય ચલાવવા માટે પણ જરુરી નાણાં અટકાવી રાખ્યા છે. આ અંગેની માહિતી રાખનારા પાર્ટીના લોકોએ જણાવ્યું છે કે, આર્થિક સંકટથી બહાર આવવા પાર્ટી સદસ્યોને યોગદાન આપવા આગ્રહ કર્યો છે. આ સિવાય અધિકારીઓને ખર્ચમાં કાપ મૂકવા માટે પણ કહેવામાં આવ્યું છે.